આ લેખ લખતા પહેલાં એક સ્ત્રી તરીકે મારે પણ પહેલાં આ સત્ય સ્વીકારવાનું અઘરું હતું પણ ૨૦૧૪ની સાલમાં નેશનલ ક્રાઈમ રેકોર્ડ બ્યૂરો દ્વારા જાહેર કરવામાં આંકડાઓ જોયા તો આંચકો લાગ્યો. તેમના કહેવા મુજબ પરણેલી સ્ત્રીઓ કરતાં પરિણીત પુરુષોમાં આત્મહત્યાનું પ્રમાણ ઘણું વધારે છે. ( આ બાબત ભારતમાં જ નહીં ઈંગ્લેન્ડ, અમેરિકા પણ પાછળ નથી.) ૨૦૧૪ની સાલમાં સાઈઠ હજાર પરિણીત પુરુષોએ આત્મહત્યા કરી હતી જ્યારે ૨૭ હજાર પરિણીત સ્ત્રીઓએ આત્મહત્યા કરી હતી. સંશોધનમાં એવું જાણવા મળે છે કે પત્નીના મૃત્યુ બાદ કે છૂટાછેડા લીધેલા પુરુષોનું આત્મહત્યા કરવાનું પ્રમાણ ઓછું છે જ્યારે એ બાબતે સ્ત્રીઓની સંખ્યા વધુ હોય છે. પારિવારિક સમસ્યા અને માંદગીને કારણે પણ સ્ત્રી કરતાં પુરુષો આત્મહત્યા વધુ કરે છે. પુરુષોમાં માનસિક તાણને દૂર કરવા માટે આલ્કોહોલ પીવાનું પ્રમાણ વધુ હોય છે જે માનસિક રીતે વધુ હતાશા તરફ લઈ જવામાં કારણભૂત બને છે. વળી પુરુષ હોવાને કારણે તે બીજાની સામે રડતો નથી કે પોતાની પીડા પણ ખૂલીને કહેતો ન હોવાથી માનસિક પ્રતારણા સહેવાની તેની ક્ષમતા પણ સ્ત્રી કરતાં ઓછી હોય છે.